**NÁRODNÁ RADA SLOVENSKEJ REPUBLIKY**

VII. volebné obdobie

Číslo :

**Návrh zákona**

**z ............ 2017,**

ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa mení a dopĺňa zákon č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov

**Národná rada Slovenskej republiky sa uzniesla na tomto zákone :**

**Čl. I**

Zákon č. 50/1976 Zb. o územnom plánovaní a stavebnom poriadku (stavebný zákon) v znení zákona č. 139/1982 Zb., zákona č. 103/1990 Zb., zákona č. 262/1992 Zb., zákona č. 136/1995 Z. z., zákona č. 199/1995 Z. z., zákona č. 286/1996 Z. z., zákona č. 229/1997 Z. z., zákona č. 175/1999 Z. z., zákona č. 237/2000 Z. z., zákona č. 553/2001 Z. z., zákona č. 217/2002 Z. z., zákona č. 416/2001 Z. z., zákona č. 103/2003 Z. z., zákona č. 245/2003 Z. z., zákona č. 417/2003 Z. z., zákona č. 608/2003 Z. z., zákona č. 541/2004 Z. z., zákona č. 290/2005 Z. z., zákona č. 479/2005 Z. z., zákona č. 24/2006 Z. z., zákona č. 218/2007 Z. z., zákona č. 540/2008 Z. z., zákona č. 66/2009 Z. z., zákona č. 513/2009 Z. z., zákona č. 118/2010 Z. z., zákona č. 145/2010 Z. z., zákona č. 547/2010 Z. z. a zákona č. 408/2011 Z. z., zákona č. 300/2012 Z. z., zákona č. 219/2013 Z. z., zákona č. 180/2013 Z. z., zákona č. 368/2013 Z. z., zákona č. 314/2014 Z. z., zákona č. 293/2014 Z. z., zákona č. 154/2015 Z. z., zákona č. 247/2015 Z. z. a zákona č. 254/2015 Z. z. sa mení a dopĺňa takto:

1. § 139b sa dopĺňa odsekom 16, ktorý znie:

„(16) Za náboženskú stavbu sa považuje stavba, ktorá je určená na praktizovanie náboženskej viery, organizovanie hromadných kultúrnych a náboženských podujatí, bohoslužieb, iných náboženských úkonov pokiaľ sú úplne alebo čiastočne vlastnené cirkvou alebo náboženskou spoločnosťou podľa osobitného zákona.14a)“.

Poznámka pod čiarou k odkazu 14a znie:

„14a) Zákon č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov.“.

2. V §140b sa za odsek 1 vkladá nový odsek 2, ktorý znie:

„(2) Ak ide o náboženskú stavbu podľa § 139b ods. 16,  ktorá je vo vlastníctve alebo v užívaní cirkvi alebo náboženskej spoločnosti, ktorá nie je uvedená v osobitnom zákone,14b) je stavebný úrad  povinný vyžiadať si záväzné stanovisko od dotknutého orgánu a od Ministerstva kultúry Slovenskej republiky.“.

Doterajšie odseky 2 až 7 sa označujú ako odseky 3 až 8.

Poznámka pod čiarou k odkazu 14b znie:

„14b) Príloha k zákonu č. 308/1991 Zb. v znení neskorších predpisov.“ .

**Čl. II**

Zákon č. 308/1991 Zb. o slobode náboženskej viery a postavení cirkví a náboženských spoločností v znení zákona č. 394/2000 Z. z., zákona č. 201/2007 Z. z., zákona č. 91/2016 Z. z., zákona č. 125/2016 Z. z. a zákona č. .../2017 sa mení a dopĺňa takto:

1. § 15 znie:

„§ 15

(1) Registrujúci orgán preskúma, či založenie a činnosť cirkvi alebo náboženskej spoločnosti nie je v rozpore s týmto zákonom a ostatnými zákonmi, ochranou bezpečnosti občanov a verejného poriadku, zdravia a mravnosti, zásadami ľudskosti a znášanlivosti, alebo či nie sú ohrozené práva iných právnických osôb a občanov.

(2) Na preskúmanie návrhu na registráciu v oblasti bezpečnosti a ochrany občanov a verejného poriadku si registrujúci orgán vyžiada informácie od Slovenskej informačnej služby v súlade so zákonom.5)“

Poznámka pod čiarou k odkazu 5 znie:

„5) Zákon č. 46/1993 Z. z. o Slovenskej informačnej službe v znení neskorších predpisov.“

2. V §16 odsek 1 znie:

„(1) Ak sú splnené podmienky uvedené v § 15 zákona, registrujúci orgán rozhodne o tom, že sa cirkev alebo náboženská spoločnosť registruje najviac na dobu päť rokov. Po uplynutí tejto doby  registrujúci orgán opätovne preskúma založenie a činnosť cirkvi alebo náboženskej spoločnosti podľa § 15. Ak cirkev alebo náboženská spoločnosť splní podmienky podľa § 15, registrujúci orgán predĺži registráciu cirkvi alebo náboženskej spoločnosti na dobu neurčitú.“

3. Za § 23 sa vkladá § 23a, ktorý vrátane nadpisu znie:

„**§ 23a**

**Prechodné ustanovenie k úprave účinnej od 1. júla 2017**

V konaní o  návrhu na registráciu cirkvi alebo náboženskej spoločnosti začatom pred 1. júlom 2017, ktoré nebolo právoplatne skončené, sa postupuje podľa zákona účinného do 30. júna 2017.“.

**Čl. III**

Tento zákon nadobúda účinnosť 1. júla 2017.